Mai multe explozii au fost auzite joi dimineaţă în centrul capitalei Ucrainei, Kiev, după o alertă aeriană de rachete şi drone lansate de Rusia, a notat un jurnalist AFP, potrivit Agerpres.
Începând cu ora 05:00 (03:00 GMT), s-au auzit în jur de zece explozii puternice, precum şi tiruri ale apărării antiaeriene.
"Maşini în flăcări"
Primarul Kievului, Vitali Kliciko, a raportat într-un mesaj pe Telegram că resturi de rachete au căzut în anumite cartiere ale capitalei, în special asupra unei "clădiri rezidenţiale", menţionând şi "maşini în flăcări".
Ultimele atacuri importante ale Rusiei asupra capitalei Ucrainei au avut loc la sfârşitul lunii ianuarie.
Amintim că, săptămâna aceasta, la cea de-a 20-a întâlnire a Formatului Ramstein, Ucraina a venit cu o listă generală vizând inclusiv mai multe sisteme de apărare aeriană și rachete, sisteme moderne de război electronic și vehicule blindate, și a ieșit de la întâlnire cu un nou pachet de ajutor militar de 500 de milioane de euro din partea Germaniei și mai multe angajamente din partea Poloniei și a altor membri ai coaliției, notează Politico.